François par la grâce de Dieu roy de France, au bailly d’Auxerre, ou à son lieutenant et à tous noz autres justiciers et officiers.... et lieutenant salut et dillection. Nos chers et bien amez les manans et habitans de nostre ville et cité d’Aucerre nous ont faict dire et remonstrer que pour subvenir à noz affaires que avons pour le faict de noz guerres, ilz nous ont nagueres accordé, presté, certaine grosse somme de deniers pour laquelle fournir et trouver ils ont advisé et regardé entre eulx tous les moyens que possible leur a esté: Maiz parce que l’année derrenière et ceste présente la traicte de leurs vins leur a esté deffendue et empeschié, qui est la principalle marchandise et commodicté qu’ilz ayent. Le peuple de ladicte ville a esté et est si despourveu de deniers qu’il ne leur seroit possible satisfaire audit prest sinon que nostre plaisir feust leur permectre de vendre de leursdictz vins à noz subgetz qui ont accoustumé de eulx fournir audict pays, humblement nous requérant le leur voulloir permectre et sur ce leur octroyer noz grâce et lettres à ce nécessaires. Pourquoy nous, ces choses considéreez, mesmement que en tous autres aydes concernant noz affaires dont nous avons faict requérir lesditz supplyans depuys nostre advenement à la couronne, nous les avons trouvez de leur part promps et enclins à nous y secourir et subvenir. Ayans aussi regard à plusieurs autres charges et despences que depuys le commencement des guerres d’entre nous et l’esleu empereur et ses alliéz lesdiz supplians ont supportées et supportent chascun jour; désirans à ces causes favorablement les traicter, à ce qu’ilz se puissent restaurer desdictes despences et myeulx sattiffaire et fournir audict prest qu’ilz nous ont accordé faire: A iceulx pour ces causes et autres bonnes considéracions à ce nous mouvans, avons permis et octroyé, permectons et octroyons, voullons et nous plaist qu’ilz puissent et leur loise vendre ou faire vendre par eulx, leurs gens, serviteurs et facteurs, leurs vins du creu tant de l’environ de ladicte ville d’Auxerre, que de la conté dudit Auxerre, aux marchans de nostre ville de Paris, Rouen et autres noz subgectz qui ont accoustumé eulx fournir de vins en ladicte ville et conté d’Auxerre. Et que lesdits supplians et nosdicts subgectz qui les achapteront les puissent mener ou faire mener, charger, conduire en nostre dicte ville de Paris, Rouen et autres lieux de nostre dict royaume que bon leur semblera. Et tout ainsi qu’ilz faisoient et avoient accoustumé faire auparavant lesdictes deffenses, et nonobstant icelles, en payant et acquictant les droictz des péaiges, subsides et autres devoirs pour ce deuz et accoustumez, où et ainsi qu’il appartiendra; et à la charge de rapporter à vous bailly d’Auxerre ou vostre dit lieutenant certifications souffisantes des juges ordinaires des lieux où ilz vendront et délivreront lesdits vins, comme c’est pour noz subgetz et pour leurs provisions et despens et non pour autres, sur les peines en tel cas requises si voullons, vous mandons et expressément enjoignons et à chascun de vous en droict soy que de noz présens permission...... et octroy vous faictes, souffrez et laissez iceulx manans et habitans supplians et noz subgectz qui achepteront de leursdictz vins ainsi que dessus est dict, joyr et user plainement et paisiblement sans en ce leur faire mectre ou donner ne souffrir estre faict, mis ou donné aucun arrest ou empeschement au contraire etc.... Donné à St.-Germain-en-Laye le cinquiesme jour d’octobre l’an de grâce mil cinq cens vingt-deux, et de nostre règne le huytiesme. Par le roy en son conseil: Signé: de Deneufville avec paraphe, scellé autrefois sur queue pendante.